2.1 ปัจจัยความเสี่ยง

ปัจจัยความเสี่ยงที่มีผลกระทบต่ออุตสาหกรรม

จากการเปิดการค้าเสรีระหว่างประเทศเป็นผลให้อุตสาหกรรมเครื่องประดับอัญมณีมีการแข่งขันทางการค้าเพิ่มสูงขึ้น
ไม่ว่าจะเป็นรูปแบบ คุณภาพ ตลอดจนราคาสินค้า
ประกอบกับการขยายตัวอย่างต่อเนื่องของตลาดเครื่องประดับอัญมณีส่งผลให้แรงงานฝีมือไม่พอเพียงต่ออุปสงค์ที่เพิ่มขึ้นของตลาด
อีกทั้งความผันผวนของอัตราแลกเปลี่ยนจากภาวะสงครามและการก่อการร้ายซึ่งเกิดขึ้นเป็นระยะ
รวมถึงนโยบายลดค่าเงินของรัฐบาลสหรัฐอเมริกาเพื่อเพิ่มความสามารถในการแข่งขันทางการค้าในตลาดโลก
ประกอบกับการฟื้นตัวทางเศรษฐกิจ และฐานะทางการเงิน การคลังของประเทศไทย
จึงเป็นผลทำให้ค่าเงินบาทเทียบกับดอลลาร์สหรัฐฯแข็งค่าขึ้นตามลำดับ
ซึ่งมีผลกระทบต่อผลประกอบการโดยรวมของอุตสาหกรรมเครื่องประดับอัญมณีไทย

จากสภาวะการณ์ดังกล่าวบริษัทฯจึงดำเนินแผนนโยบายกระจายฐานการผลิตทั่วภูมิภาคเอเชีย
การพัฒนารูปแบบสินค้าผ่านศูนย์พัฒนาผลิตภัณฑ์ พร้อมทั้งสร้างตราสินค้าและจัดจำหน่ายเอง
ตลอดจนดำเนินโครงการฝึกอบรมพัฒนาแรงงานฝีมือเพื่อรองรับกับการเติบโตของตลาด
นอกจากนี้บริษัทฯลดความเสี่ยงจากการจัดจำหน่ายโดยกระจายการขายกว่า 40 ประเทศ
รวมทั้งขยายตลาดผ่านบริษัทจัดจำหน่ายย่อยในต่างประเทศ

ปัจจัยความเสี่ยงที่มีผลกระทบต่อการดำเนินงานของบริษัท

ปัจจัยความเสี่ยงด้านการขายและผลิต

จากภาวะแวดล้อมที่เปลี่ยนแปลงอย่างรวดเร็วเป็นผลให้ลูกค้าต้องการลดการเก็บสินค้าคงคลัง
และต้องการรูปแบบสินค้าที่พัฒนามากขึ้น รวมทั้งต้องการสินค้าหลายระดับราคาและคุณภาพ

บริษัทฯจึงใช้เทคโนโลยีสมัยใหม่ร่วมในการออกแบบ และลดขั้นตอนในการผลิต
รวมทั้งกระจายฐานการผลิตทั่วภูมิภาคเอเชียเพื่อรักษาความสามารถในการแข่งขันด้านระดับราคาและคุณภาพสินค้า

ปัจจัยความเสี่ยงด้านทรัพยากรบุคคล

จากการขยายตัวของตลาดในประเทศและต่างประเทศอย่างต่อเนื่องเป็นผลให้มีบุคลากรที่มีศักยภาพทั้งทางด้านการตลาด
การเงิน และการผลิต ไม่เพียงพอต่อความต้องการ

บริษัทฯจึงดำเนินโครงการฝึกอบรมผู้บริหาร พนักงาน
และนักศึกษาทวิภาคีเพื่อรองรับกับการขยายงาน
ตลอดจนสร้างระบบผลตอบแทนตามผลงานเพื่อรักษาบุคลากรที่มีศักยภาพ

ปัจจัยความเสี่ยงด้านการเงิน

- จากการส่งออกสินค้าไปยังต่างประเทศ และการนำเข้าวัตถุดิบ (ประมาณ 33%
ของวัตถุดิบทั้งหมด) เพื่อการผลิตสินค้า
เป็นผลให้อาจมีกำไรหรือขาดทุนจากความผันผวนของอัตราแลกเปลี่ยน

บริษัทฯได้ตระหนักถึงความเสี่ยงอันเกิดจากความผันผวนของอัตราแลกเปลี่ยนดังกล่าว
จึงได้ทำการป้องกันความเสี่ยงโดยการใช้สัญญาซื้อขายเงินตราล่วงหน้า (Forward Contract)
และใช้วิธีทำธุรกรรมในสกุลเงินเดียวกัน (Natural Hedge)

-
ความเสี่ยงด้านการให้สินเชื่ออันเกี่ยวเนื่องจากความล่าช้าในการรับชำระหนี้ทั้งจากลูกหนี้การค้าทั่วไปและลูกหนี้การค้ากิจการที่เกี่ยวข้องกัน

บริษัทฯได้มีนโยบายในการให้สินเชื่อแก่ลูกค้ารายใหม่อย่างรอบคอบ
มีการบันทึกข้อมูลเกี่ยวกับลูกค้าซึ่งจะทำให้สามารถตรวจสอบได้ทันทีเมื่อมีการสั่งซื้อสินค้า
นอกจากนี้บริษัทฯ มีนโยบายติดตามหนี้รวมถึงการควบคุมลูกหนี้
และติดต่อกับลูกหนี้อย่างใกล้ชิดตลอดจนการตั้งสำรองเผื่อหนี้สงสัยจะสูญสำหรับลูกค้าที่มีปัญหา
จึงคาดว่าไม่น่าจะได้รับความเสียหายจากการผิดนัดชำระหนี้มากนัก

ปัจจัยความเสี่ยงด้านการวางแผนและข้อมูลสารสนเทศ

จากเครือข่ายธุรกิจของบริษัทฯซึ่งประกอบด้วยฐานการผลิตและจัดจำหน่ายที่กระจายตามภูมิภาคสำคัญของโลกเป็นผลให้มีการนำระบบสารสนเทศเข้ามาเพิ่มประสิทธิภาพในการดำเนินงาน
อย่างไรก็ตามระบบสารสนเทศอาจประสบกับข้อจำกัดทางเทคนิคบางประการทำให้ข้อมูลสำคัญของบริษัทจะไม่สามารถใช้งานตามที่ต้องการ

กลุ่มบริษัทฯ ได้เตรียมระบบสำรองข้อมูลทั้งแบบรายวัน รายสัปดาห์ และรายเดือน
ซึ่งหากมีปัญหาเกิดขึ้นจะสามารถนำข้อมูลที่สำรองกลับมาใช้งานได้อย่างรวดเร็ว
ตลอดจนมีอุปกรณ์สำรองไฟฟ้าและควบคุมแรงดันของกระแสไฟฟ้าเพื่อป้องความเสียหายของอุปกรณ์
และข้อมูลทางการค้า นอกจากนี้บริษัทได้จัดเตรียมที่จะปรับเปลี่ยนระบบคอมพิวเตอร์ออนไลน์
ทั้งหมดให้เป็นเทคโนโลยีที่ทันสมัยเพื่อรองรับการขยายงานในอนาคต